Regering gryp in ná vrou in slaggat “bad”Rosie Morrison “bad” in die slaggat Foto: Facebook Die departement van vervoer in Mpumalanga blameer die toestand van die R36 tussen Machadodorp en Mashishing (Lydenburg) op swaarvragmotors en reën. ŉ Foto van ŉ vrou wat in een van die slaggate “gebad” het, het verlede week opslae gemaak op sosiale media, het ŉ SAPA-korrespondent berig. “Daar word baie instandhouding gedoen op die pad,” het Dumisani Malamule, woordvoerder vir die departement, gesê. “Maar die groot aantal swaarvoertuie van verskeie myne in die gebied wat van die pad gebruik maak, het daartoe gelei dat die pad verswak het.” Die pad is nou só sleg dat dit nie meer die moeite werd is om die pad te lap nie, maar dat algehele rehabilitasie van die pad moet plaasvind. Volgens Malamule sal dié rehabilitasie in die 2014/15 finansiële jaar gedoen word. Alison Botha, die eienaar van Lydenburg-gastehuis en Rosie Morrison, ŉ vrywilliger onderwyseres, het onlangs die foto’s van Morrison gepubliseer. Morrison het ŉ stortkappie, boek, glas wyn en sjampoe by haar gehad. Die twee vroue het die foto’s op Facebook gelaai en mense aangemoedig om die boodskap te versprei dat die regering die slaggate moet herstel wat die lewens van toeriste en plaaslike inwoners in gevaar stel. “Hierdie spesifieke pad is nou al jare lank onbruikbaar en dit is hoofsaaklik weens die 40 ton vragmotors wat daagliks van die pad gebruik maak, omdat daar nie ŉ behoorlike spoorwegstelsel beskikbaar is nie. Dit is die regering se verantwoordelikheid om dié pad reg te maak,” het Botha gesê. Botha sê sy vat gaste gereeld om met perde te gaan ry, maar die pad is nou só beskadig, dat nie perde of voertuie die pad kan gebruik nie. “Dit is eenvoudig te gevaarlik,” het Botha gesê. Malamule sê die regering sal alles in sy vermoë doen om te verseker dat die pad gerehabiliteer word.